Duisende ondersteun Operasie MisdaadvryAfriForum het die afgelope naweek sowat 3 000 mense gekoördineer in die grootste gesamentlike operasie teen misdaad nóg in Suid-Afrika. AfriForum het die afgelope naweek sowat 3 000 mense gekoördineer in die grootste gesamentlike operasie teen misdaad nóg in Suid-Afrika. Die burgerregte-organisasie se inisiatief, Operasie Misdaadvry, is deur 52 AfriForum-buurtwagte, 29 outonome buurtwagte, 29 gemeenskapspolisiëringforums, ses gemeenskapsorganisasies en 11 sekuriteitsmaatskappye uitgevoer. Die polisie het baie goeie samewerking op grondvlak verskaf. “Operasie Misdaadvry is ’n bewys dat gemeenskappe die vermoë het om hulself te kan beveilig. Sigbare polisiëring is die sleutel tot sukses en misdaadvrye gebiede,” het Ian Cameron, AfriForum se hoof van gemeenskapsveiligheid, Maandag gesê. Hy het gesê in totaal het bykans 130 strukture aan die operasie deelgeneem, wat herlei kan word tot 8 419 man-ure. Sowat 61 115 km is tydens patrollies afgelê. Saam met die aantal man-ure is die operasiewaarde ongeveer R500 000. Altesaam 35 mense is vir nie-ernstige misdrywe in hegtenis geneem. “In die gebiede waar ons gepatrolleer het, is geen ernstige misdade gepleeg nie. Dit dui daarop dat die patrollies en gemeenskapsingryping suksesvol is,” sê Cameron. Cameron het verduidelik dat soortgelyke inisiatiewe in die toekoms van stapel gestuur sal word om gemeenskappe op meer gereelde grondslag te beveilig. Die operasie vorm deel van AfriForum se 10 Dae van Selfstandigheid-veldtog.